Περάσαμε υπέροχα 6 ημέρες του Αυγούστου στο κονάκι του Γιώργου μέσα στην διαμορφωμένη ανά τους αιώνες φύση της νότιας Άνδρου και ιδιαίτερα της περιοχής των Τρομαρχίων. Το κονάκι του Γιώργου ανακαινισμένο με ιδιαίτερο γούστο ώστε να καλύπτει τις βασικές ανάγκες των ανθρώπων, μέσα στο κτήμα των 40 στρεμμάτων. Από το μπαλκόνι και κάτω από την κληματαριά, η υπέροχη θέα της θάλασσας με τα καταπληκτικά ηλιοβασιλέματα, με συντροφιά μόνο τους ήχους της φύσης. Οι νύχτες υπέροχες ατενίζοντας τον έναστρο ουρανό χωρίς την ενοχλητική φωτορύπανση.
Η φιλοξενία του Γιώργου και της Φωτεινής φανταστική με την προσφορά των καρπών του κτήματος, της καταπληκτικής πατάτας, ντομάτας, και όλων των ζαρζαβατικών της εποχής. Μας δόθηκε η δυνατότητα να γευτούμε τα σύκα και τα μοναδικά μαύρα μούρα με τα οποία μπορέσαμε να παρασκευάσουμε και ένα βαζάκι μαρμελάδας. Ιδιαίτερη η βραδιά στην αυλή του Γιώργου στην Πίσω Μεριά με δείπνο τον μοναδικό μουσακά της Φωτεινής και συντροφιά με τον υπέροχο υπερήλικα (93 ετών) απόμαχο ναυτικό, πατέρα του Γιώργου, τις κόρες του, τους συγγενείς του από το New Jersey και την συμπαθητική Νεφέλη.
Αξίζει η περιήγηση στο κτήμα του Γιώργου με τις πεζούλες, τις ξερολιθιές, την φάρμα του με τις κότες, πάπιες, κουνέλια, γουρουνάκια, ελεύθερα πρόβατα και τις στέρνες με το πολύτιμο νερό από πηγή και τα χρυσόψαρα μέσα σε αυτές να θυμίζουν τα αγιάσματα της Πόλης.
Οι κοντινές δυτικές παραλίες Αποθήκες και Χαλκολιμνιώνας (20 λεπτά από το κονάκι) μοναδικές, αρκεί να έχει κάποιος αυτοκίνητο.
Μην ξεχάσετε να ζητήσετε να προμηθευτείτε το μοναδικό θυμαρίσιο μέλι Τρομαρχίων Άνδρου (τηλ. 6945-694507).
Το συνιστούμε ανεπιφύλακτα για διακοπές ήρεμες με εικόνες από την παληά ζωή των Κυκλάδων.
Ευχαριστούμε Γιώργο και Φωτεινή.
‘Αρτεμις, Σταύρος, Δημήτρης